קרן נויבך

קרן נויבך (נולדה ב-28 במרץ 1970) היא עיתונאית ישראלית, הגישה את התוכנית "סדר יום" בכאן ב' של תאגיד השידור הישראלי.

ביוגרפיה
נויבך נולדה בשנת 1970 בקיבוץ ארז. אביה הוא הכלכלן אמנון נויבך. גדלה בקריית אונו.

נויבך היא בוגרת אוניברסיטת תל אביב בהיסטוריה.

שירתה בתפקיד כתבת בגלי צה"ל. בגיל 20, לאחר סיום שירות החובה, נשלחה לעבוד ככתבת בוושינגטון מטעם גלי צה"ל ועיתון "על המשמר".

כשחזרה לישראל ב-1993, עברה לטלוויזיה לערוץ הראשון, תחילה ככתבת לענייני כלכלה בכנסת, אחר כך ככתבת לענייני מפלגות, ולבסוף ככתבת מדינית. ב-2004 החליט מנכ"ל הרשות יוסף בראל להדיח אותה מתפקיד הכתבת המדינית.

בשנת 2004 החלה להגיש את מהדורת הלילה של הערוץ הראשון, "מהיום למחר". לאחר מכן הגישה במשך שלוש שנים את מגזין חדשות הערב "היום בחדשות" בערוץ הראשון, עד לשנת 2008.

ב-2008 החלה להגיש את התוכנית "סדר יום", תוכנית אקטואליה המרבה לעסוק בנושאים כלכליים וחברתיים, תוכנית אותה מגישה נויבך עד היום- תחילה ברשת ב' של קול ישראל, ומאז 2017 בכאן ב', במסגרת תאגיד השידור הישראלי. ב-2009 זכתה על תוכנית זו בפרס אומ"ץ לחשיפת שחיתות שלטונית. התוכנית קיבלה גם את פרס תוכנית האקטואליה הטובה בטקס פרסי הרדיו. ביולי 2012 הנחתה הנהלת רשות השידור לשבץ מנחים אורחים לצדה בתוכנית סדר יום, לשם "האיזון".

נויבך מרבה לעסוק בתוכניתה בנושאי תקיפה מינית של נשים, והתנדבה במרכז הסיוע לנפגעות תקיפה מינית. התוכנית מקדמת סדר יום חברתי ומרבה לבקר את הממשל, בייחוד בנושאים כלכליים וחברתיים.

בנובמבר 2008 החלה להגיש את התוכנית מבט שני. ב-8 בנובמבר 2011 הודחה נויבך מהגשת התוכנית בטענה ש"היא אינה 'עוברת מסך' והצבתה בזמנו בשידור נכפתה על הערוץ על ידי המנכ"ל הקודם". אגודת העיתונאים בתל אביב יזמה מחאה נגד ההדחה בטענה שהיא נעשתה עקב לחצים פוליטיים. גם בדיון בכנסת עלתה טענה דומה. חודש אחר כך זומנה נויבך גם לשימוע לפני פיטורים.

בפברואר 2010 קיבלה נויבך נזיפה מהממונה על קבילות הציבור ברשות השידור, אלישע שפיגלמן, בעקבות תלונה של האגודה לזכות הציבור לדעת על התבטאות "לא נאותה" שלה במהלך התוכנית "סדר יום" ברשת ב'. על פי התלונה והנזיפה, אמרה נויבך: "את הערבים לא מפנים מבתיהם, את הערבים הורגים".

בשנת 2023 הוציאה לאור פודקאסט ״בית בקצה המסילה״, כסדרת בת של הפודקאסט ״חיות כיס״. הפודקאסט סקר את המצב במעונות הנעולים לנוער בסיכון.

בשנת 2024, לציון שנה לאירועי טבח שבעה באוקטובר, הפיקה נויבך יחד עם העיתונאית צליל אברהם את הפודקאסט "נחל עוז - המוצב שהופקר" - סדרה דוקומנטרית בת חמישה פרקים של "כאן הסכתים". הפודקאסט מספר את סיפורו של מוצב נחל עוז, בוחן איך הפך המוצב לכישלון של צה"ל ב-7 באוקטובר, מדוע בצבא לא התייחסו לאזהרות התצפיתניות, ומתמקד בסיפורן של התצפיתניות ששירתו במוצב, 800 מטרים מעזה. בשנת 2025 נוספו לפודקאסט שני פרקים.

בשנת 2025 זכתה באות אבירות מרכז פרס לשלום ולחדשנות, לנשים פורצות דרך ומעוררות השראה. הפרס הוענק לה על "בולטת בזכות העיסוק המעמיק בנושאים כלכליים- חברתיים והשפעתה על החברה הישראלית מאז שבעה באוקטובר".

בפברואר 2026 נויבך סיימה את תפקידה כמגישת תוכנית הרדיו "סדר יום" לאחר 17 שנות שידור רצופות ועם עזיבתה,התוכנית צפויה לרדת מלוח השידורים של כאן רשת ב'. נויבך צפויה להוביל פודקאסט יומי ולעסוק בפיתוח פרויקטים דוקומנטריים במסגרת תאגיד השידור כאן. נויבך ציינה כי רצונה לעזוב נבע משאיפה לספר חדשות ואקטואליה בצורה מעמיקה יותר, עם זמן וקשב לפרטים. לדבריה, היא חשה תסכול מהפורמט של שידור רדיו חי, הכולל מגבלות זמן, פרסומות וקטיעות חדשות מתפרצות.

 חיים אישיים 
נויבך הייתה בזוגיות עם הסופר והעיתונאי דורון ברוש ולהם שני ילדים. ב-2007 השניים נפרדו, לאחר 12 שנות זוגיות.

ב-1 באוגוסט 2015, בעקבות אירוע הדקירה והרצח במצעד הגאווה בירושלים, נויבך יצאה מהארון בדף הפייסבוק שלה כביסקסואלית.

נויבך צמחונית.

 ספרה 
נויבך כתבה את הספר "המירוץ — בחירות 96'", על הניצחון הדרמטי של בנימין נתניהו מול שמעון פרס, בהתמודדות לראשות הממשלה לאחר רצח רבין. בחירות אלה היו הבחירות לכנסת הארבע עשרה, והראשונות (מתוך שלוש) בהן נבחר ראש ממשלה בבחירה ישירה.

 פרסים והוקרה 
 2009 פרס אומ"ץ ופרס תוכנית האקטואליה הטובה בטקס פרסי הרדיו, על תוכנית האקטואליה "סדר יום"
 ב-2010 נבחרה מטעם המגזין "את" לאחת מ"עשר נשים שהופכות את ישראל למקום טוב יותר". צוין שנויבך "מתעקשת לטפל בנושאים שבאמת מכריעים את חיינו כאן... הדברים הקטנים-גדולים... אלו שאיש אינו מתייחס אליהם". עוד צוין כי בתוכנית "סדר יום" היא מטפלת במצוקות היומיום הפחות פופולריות של הישראלים. כל זאת שנה וחצי לפני פרוץ מחאת האוהלים.
 אות זכויות האדם ע"ש אמיל גרינצוויג לשנת 2011 מטעם האגודה לזכויות האזרח בישראל.
 דצמבר 2012 האות אביר איכות השלטון.
 בשנת 2015 פרס סוקולוב בתחום התקשורת האלקטרונית, "על עבודה עיתונאית ברדיו, בפרט בתוכניתה סדר יום, שעוסקת בנושאים כלכליים וחברתיים מנקודת מבט ביקורתית".
 2024 מועמדות לפרס ישראל בתקשורת.
 בשנת 2025 תואר דוקטור לשם כבוד מהאוניברסיטה הפתוחה.
 2025 - אות אבירות מרכז פרס לשלום ולחדשנות. הוענק לנשים שעמדו בחזית השיקום והתקומה של החברה הישראלית מאז 7 באוקטובר. בנימוקי הפרס צוין כי נויבך "בולטת בזכות העיסוק המעמיק בנושאים כלכליים-חברתיים והשפעתה על החברה הישראלית מאז שבעה באוקטובר"

 קישורים חיצוניים 

 פודקאסט קרן עושה סדר, 23 במרץ 2020
 עמוד התוכנית סדר יום עם קרן נויבך, באתר כאן

 נימוקי זכייתה בפרס אומ"ץ לשנת 2009
 ‘אות החיים המשותפים’ הוענק לעיתונאית קרן נויבך, כסית, 14 בדצמבר 2021
 פגישה עם רוני קובן עונה 9 | פרק 11 - קרן נויבך

 הערות שוליים 

קטגוריה:ארז (קיבוץ): אישים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ביסקסואליות ישראליות
קטגוריה:ביסקסואלים ישראלים
קטגוריה:הערוץ הראשון: שדרניות ומנחות
קטגוריה:זוכות אות אמיל גרינצוויג
קטגוריה:זוכות פרס סוקולוב
קטגוריה:זוכי אות אביר איכות השלטון
קטגוריה:זוכי אות אמיל גרינצוויג
קטגוריה:זוכי פרס סוקולוב
קטגוריה:חיילי גלי צה"ל
קטגוריה:להט"ביות ישראליות
קטגוריה:מנחות טלוויזיה ישראליות
קטגוריה:מנחי טלוויזיה להט"בים ישראלים
קטגוריה:נשות טלוויזיה ישראליות
קטגוריה:סגל כאן ב'
קטגוריה:סגל קול ישראל
קטגוריה:עיתונאיות ישראליות
קטגוריה:עיתונאיות כותבות עברית
קטגוריה:עיתונאים ישראלים
קטגוריה:עיתונאים להט"בים ישראלים
קטגוריה:צמחונים ישראלים
קטגוריה:קריית אונו: אישים
קטגוריה:שדרני רדיו ישראלים
קטגוריה:שדרניות רדיו ישראליות
קטגוריה:מקבלות תואר דוקטור לשם כבוד מהאוניברסיטה הפתוחה
קטגוריה:מקבלי תואר דוקטור לשם כבוד מהאוניברסיטה הפתוחה
קטגוריה:ישראלים שנולדו ב-1970
קטגוריה:ישראליות שנולדו ב-1970